চ্যাম্পিয়ন্স লিগে ৯ গোলের ম্যাচে বার্সার রুদ্ধশ্বাস জয়

ওয়েব ডেস্ক: বেনফিকার (Benfica) বিরুদ্ধে মহানাটকীয় জয় পেল বার্সেলোনা (Barcelona)। যে ম্যাচে দ্বিতীয়ার্ধের মাঝ পর্যন্ত ৩-১ পিছিয়ে সেই ম্যাচে ৫-৪ জিতে মাঠ ছাড়লেন রবার্ট লেওয়ানডস্কিরা (Robeet Lewandowski)। উয়েফা চ্যাম্পিয়ন্স লিগে (UEFA Champions League) টানা ছয় ম্যাচ জিতে লিগ টেবিলে দুই নম্বরে বার্সা। শীর্ষে লিভারপুল (Liverpool), তারা এদিনও জিতেছে। ফরাসি ক্লাব লিলকে ২-১ হারিয়েছে ইংলিশ ক্লাবটি।

এদিনের বেনফিকা বনাম বার্সা ম্যাচ চ্যাম্পিয়ন্স লিগের ইতিহাসে অন্যতম সেরা হয়ে থেকে যাবে। দুই দলের আক্রমণাত্মক ফুটবল, গোলের বন্যা এবং শেষের দিকে বার্সার হিসেব উল্টে জয় ছিনিয়ে নেওয়া, সবটাই যেন থ্রিলার সিনেমার চিত্রনাট্য। লিসবনের মাঠে তিন মিনিটে এগিয়ে যায় পর্তুগালের ক্লাব। গোল করেন এভাঞ্জেলস পাভলিদিস। ১৩ মিনিটে পেনাল্টি থেকে সমতা ফেরান লেওয়ানডস্কি। কিন্তু ২২ ও ৩০ মিনিটে গোল করে হ্যাটট্রিক পূর্ণ করেন পাভলিদিস।

আরও পড়ুন: ১৩ বছর পর কি বাধ্য হয়ে এই সিদ্ধান্ত নিলেন কোহলি?

প্রথমার্ধ এই অবস্থাতেই শেষ হয়। ৬৪ মিনিটে ব্যবধান কমান রাফিনহা, যদিও এই গোলে তাঁর কৃতিত্ব নেই। বেনফিকার গোলকিপারের শট রাফিনহার মাথায় লেগে গোলে ঢুকে যায়। তবে ৬৮ মিনিটে বার্সা অধিনায়কের আত্মঘাতী গোলে ৪-২ এগিয়ে যায় বেনফিকা। ৭৮ মিনিটে পেনাল্টি থেকে ৪-৩ করেন লেওয়ানডস্কি। তখনও কিন্তু বার্সার জেতার কোনও সম্ভাবনা ছিল। কারণ হাতে সময় মাত্র ১০-১৫ মিনিট। কিন্তু বার্সার খেলোয়াড়রা লড়াই ছাড়েননি।

৮৬ মিনিটে পেদ্রির দুরন্ত ক্রস থকে হেডে সমতা ফেরান এরিক গার্সিয়া। ফলে বার্সার জয়ের সম্ভাবনা আরও উজ্জ্বল হয়। কিন্তু সংযুক্ত সময়ের শেষ লগ্নে পাল্টা চাপ দেয় বেনফিকা। বার্সার বক্সে জটলা থেকে বল ক্লিয়ার করেন ফেরান তোরেস, যা ডান প্রান্ত ধরে প্রবল গতিতে দৌড়ে ধরেন রাফিনহা, দুজন ডিফেন্ডার এবং গোলকিপারকে বোকা বানিয়ে জয়সূচক গোল করেন।